Eszméletlen dolog, hogy egy tábor, mely egy hétig sem tartott, ekkora élményt nyújt nekünk. 3 nap alatt felejthetetlen események, melyet mind megélt 13 táborozó gyermek Éva nénivel és Andi nénivel együtt. Mágocson egymásra hangolódhattunk és itt találhattunk magunknak érdeklődési kört, versenyt és még annyi mindent véltünk felfedezni ez alatt az idő alatt. Megmutatkozott, hogy internet és minden féle elektromos eszköz nélkül is van élet. Micsoda boldogság a kacagó táborozók arcát fürkészni, miközben lekötik egymást mindenféle történettel, mely eddig történt velük a nyári szünidő alatt. Mennyi csomag, mennyi éneklés és az elmaradhatatlan történetek felelevenítése, egyeseknek bemutatása az „Állatok a bibliában” témakörről. Milyen bölcs gondolatokat halhattunk hittanórához hasonló tanításokon, melyeket mi is megtapasztalhattunk. Az ebéd változatos és igazán jóízű volt. Mindenkinek a fogára fért! A lekváros üvegek pedig nagyon gyorsan üresek lettek! A hullahopp verseny viccesen telt és sok meglepetést is tartogatott, mert a gyerekek, mint minden másban, ebben is nagyszerűen teljesítettek!

Egy volt rendőr is ellátogatott hozzánk - Gyuszkó bácsi, bűntényekhez és nyomozásokhoz kapcsolódó érdekes kísérleteket hozott el, amit mindenki egyesével és együtt is kipróbálhatott. Az ujjlenyomatokat a napi programból kihagyni hiba lett volna, így nem egybe sűrítve, hanem kiélvezve és megélve minden pillanatot csillogtak szemeink az új dolgok felé. Otthon láthatták is miket kreatívkodnak saját kezűleg a gyerekek.

Az utolsó nap előtt estébe nyúlóan következett személyem szerint a legmeghittebb része a tábornak, mely elmaradhatatlan, a tábortűz. Eti néni és Zsolt bácsi is ellátogatott erre a programra és énekeltünk velük, majd Eti néni mesélt nekünk egy malacon „felvezetve” a tékozló fiú történetét és így kezdődött bevezetése esti programunknak. Nekifogtunk ezúttal a nyárs hozzávalóit előpakolni, nem messze a korgó pocakoktól, majd megvacsoráztunk, ezzel is gyönyörű pillanatokat gyűjtve emlékeinkbe. Desszertnek pillecukrot szúrtunk fel a nyárs botra, a leckét megtanultuk: legközelebb két zacskó pillecukrot kell vinni, de így is fenomenális volt a hangulat. A nap zárása jeléül a sötétben egy utolsót bújócskáztunk, lámpa fénye mellett. Megfürdött mindenki és az esti mese alatt lecsukódtak pilláink.

Utolsó nap következett a táborban. Elpakoltuk az ágyakat, a csomagokat és bőröndök sokasága lepte be több apróbb pontban az udvart. Megreggeliztünk és később már Jocó bácsi segítségével hazakerült Komlóra az összes bőrönd. Köszönjük, a veletek töltött idő igazán vidám volt, remélem, találkozunk a következő táborban! Szép nyarat mindenkinek (:

Nagy Ágnes